На основу члана 37. Статута града Ниша ("Службени лист града Ниша", бр.88/08,143/16 ) и члана 9 . Одлуке о оснивању Установе Сигурна кућа за жене и децу жртве породичног насиља («Службени лист Града Ниша» бр. 94/2010)

Скупштина Града Ниша, на седници одржаној дана \_\_\_\_\_\_\_\_ . године, доноси

**Р Е Ш Е Њ Е**

**I ДАЈЕ СЕ САГЛАСНОСТ** на Програм рада, Финансијски план и Измену финансијског плана Установе „Сигурна кућа за жене и децу жртве породичног насиља“ Ниш за 2018 годину, које је усвојио Управни одбор Установе Одлуком број 1147, на седници одржаној 13.12.2017.године и Одлукама број 17/1 и 17/2 на седници одржаној 05.01.2018 године.

II Решење доставити: Установи „Сигурна кућа за жене и децу жртве породичног насиља“ Ниш, Градској Управи Града Ниша - Секретаријату за дечију и социјалну заштиту и Градској Управи Града Ниша - Секретаријату за финансије.

Број: \_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_ . године

**СКУПШТИНА ГРАДА НИША**

ПРЕДСЕДНИК

мр Раде Рајковић

\_\_\_\_\_\_\_\_\_\_\_\_\_\_\_\_\_\_\_

**О Б Р А З Л О Ж Е Њ Е**

На седници одржаној 13.12.2017. године Управни одбор Установе “Сигурна кућа за жене и децу жртве породичног насиља“ донео је Програм рада а на седници одржаној 05.01.2018 године финансијски план као и измену финансијског плана Установе за 2018. годину.

Законом о јавним службама и Статутом града Ниша, утврђена је надлежност Скупштине града Ниша о давању сагласности на Програм рада установа чији је оснивач Град.

Сигурна кућа у Нишу је, од свог оснивања 2011.године до данас, пружила уточиште и подршку за преко 700 корисника.

Основна делатност Сигурне куће је пружање заштитите и збрињавање жртава породичног насиља, али и пружање психо-социјалне и правне помоћи.

И у наредној години главни циљ функционисања установе биће као и претходних година,

* уклањање психолошких последица насиља,
* повећање базичне психолошке сигурности и самопоуздања,
* овладавање стресом изазваним искуством насиља у породици,
* подизање нивоа личне компетенције.

У зависности од потреба и потенцијала жене за сарадњу, психо-социјална подршка ће се спроводити кроз индивидуални и групни саветодавни и едукативни рад.

Групни рад обухватиће учешће на радионицама Асертивног тренинга као обавезног вида психолошког оснаживања штићеница. Такође се планира и увођење тренинга Емоционалне писмености.

Како би се радило на унапређењу и побољшању родитељских капацитета корисница, планира се и циклус радионица на тему „Школа родитељства“

С обзиром на то да је међу жртвама породичног насиља, које уточиште проналазе у Сигурној кући, велики број био незапослен и економски завистан од насилника, установа ће уложити све напоре како би омогућила корисницама додатно професионално оспособљавање и доквалификацију.

Установа Сигурна кућа наставиће са пружањем услуга телефонског саветовања за све грађане који се јављају за помоћ.Сигурна кућа наставиће и са пружањем услуге интернет саветовалишта, која обухвата саветодавну помоћ стручног тима установе жртвама породичног насиља.

Почетком наредне године, у плану је реализација пројекта „Топлина уточишта“ одобреног од стране Нафтне Индустрије Србије, а који се тиче замене старих и дотрајалих и уградње нових ПВЦ прозора, како би се омогућио још угоднији и топлији смештај корисницима који бораве у установи.

Радно време установе је 24 сата дневно.

Пријем и смештај корисница обавља се одмах по позиву из Центра за социјални рад у било које време. Зато је неопходно непрекидно дежурство

особља установе-физичког обезбеђења и директора.

Радно време запослених на административно-правним, финансијским и организационим пословима је од 7.30 до 15.30 сати.

Поред средстава из буџета Града Ниша, установа ће се ангажовати да обезбеди додатна средства од донација, пројеката и из других извора, како би створила што боље услове за прихват и помоћ корисницама.

Градска Управа Града Ниша Секретаријат за дечију и социјалну заштиту сматра да су предложени Програм рада, финансијски план као и измена финансијског плана Установе „Сигурна кућа за жене и децу жртве породичног насиља“ за 2018.годину сачињени у складу са позитивним прописима и њиховом применом у потпуности ће доћи до реализације постављених циљева.

Секретар секретаријата

Мирјана Поповић

\_\_\_\_\_\_\_\_\_\_\_\_\_\_\_\_